घरवाले बोले- बिल्डर का काम छोड़ कचरा चुनोगे; सालाना टर्नओवर 7 करोड़
Nirmalaya Founder Rajeevv Bansal: How He Turned Flower Waste into a Successful Business राजीव हंसते हुए कहते हैं, ‘ मैं हरियाणा से बिलॉन्ग करता हूं। हमारा ईंट की भट्ठी का फैमिली बिजनेस रहा है।
सबसे पहले इस तस्वीर को देखिए…
कुछ महिलाएं मंदिर से निकलने वाले बासी फूल को चुन रही हैं, अलग कर रही हैं।
अब आप सोच रहे होंगे कि भला इस फूल का क्या हो सकता है? लेकिन यदि मैं आपसे कहूं कि इन्हीं फूलों को रिसाइकिल करके अगरबत्ती बनाई जाती है और इससे करोड़ों का कारोबार होता है फिर…
चौंक गए न आप !
इसी प्रोसेस को जानने के लिए मैं अभी दिल्ली के मंडोली इलाके में हूं। यह गाजियाबाद से सटा हुआ इलाका है। यहां पर मेरी मुलाकात वेस्ट फूलों को रिसाइकिल करके अगरबत्ती, धूपबत्ती, हवन कप समेत दर्जनों पूजा-पाठ की सामग्री बनाने वाली कंपनी 'निर्माल्य' के को-फाउंडर राजीव बंसल से होती है।
राजीव बताते हैं, ‘पहले तो लोग मुझे कचरा वाला समझते थे। घरवालों को भी यही लगता था कि मैं कचरा चुन रहा हूं। आज इसी कचरे से हमारी कंपनी का सालाना टर्नओवर 7 करोड़ है। अगले साल 15 करोड़ के टर्नओवर का अनुमान है। करीब 80 लोगों की टीम साथ में काम कर रही है।’
राजीव के प्लांट में आटा चक्की जैसी एक मशीन रखी हुई है, जिसे पल्पराइजर मशीन कहा जाता है। इसी में गेंदा और गुलाब के फूल को सुखाकर पिसाई की जाती है और फिर जो पाउडर तैयार होता है, उससे पूजा-पाठ के दर्जनों प्रोडक्ट्स बनाए जाते हैं।
राजीव बताते हैं, ‘2018-19 की बात है। अपने जन्मदिन पर मैं शिरडी गया था। वहां देखा कि कुछ महिलाएं भगवान को चढ़े हुए फूलों को चुन रही हैं। तभी क्लिक हुआ कि इन बासी फूलों का क्या होता होगा। ये तो सारा कचरे में चला जाता होगा।
आप ही बताइए, जिन फूलों को हम इतनी आस्था के साथ भगवान पर चढ़ाते हैं। वो फूल यदि कचरे में चला जाता है, तो फिर आस्था को ठेस तो पहुंचती ही है। मैं जब दिल्ली आया, तो कई रात नींद नहीं आई। सोचता रहता था कि इन फूलों का क्या हो सकता है।
मंदिर के पुजारियों से मिलना-जुलना शुरू किया। दिल्ली और आसपास के इलाकों में करीब 300 से ज्यादा मंदिर हैं। आप देख ही रहे हैं कि यमुना का क्या हाल है। जब पुजारियों, पंडितों से मेरी बातचीत हुई, तो उनका कहना था कि ये सारा फूल कचरा में चला जाता है। मैं अंदर से हिल गया।
जिसके बाद 2019 में निर्माल्य कंपनी शुरू करने की ठानी।‘
पहले आप क्या करते थे? मैंने राजीव से सवाल किया।
राजीव हंसते हुए कहते हैं, ‘ मैं हरियाणा से हूं। ईंट की भट्ठी का फैमिली बिजनेस रहा है। स्टडी कम्प्लीट होने के बाद करीब 14 साल तक मैंने ईंट का बिजनेस किया, फिर उसके बाद दिल्ली आ गया। यहां मैंने कंस्ट्रक्शन लाइन में काम करना शुरू किया। करीब 4 साल इस सेक्टर में काम किया। उसके बाद इस कंपनी की शुरुआत की।’
जब राजीव ने फूलों को रिसाइकिल करके अगरबत्ती जैसे प्रोडक्ट्स तैयार किए, तो सबसे पहले घरवालों के विरोध का सामना करना पड़ा। राजीव बताते हैं, ‘कहां मैं बिल्डर था और इसे छोड़कर फूलों को रिसाइकिल करने लगा।
घरवालों, रिश्तेदारों, दोस्तों को यही लगता था कि मैं कचरा चुनने का काम करता हूं। सभी मुझे कचरा वाला समझते थे। मुझे बुरा भी लगता था कि किस तरह की इमेज मेरी बनाई जा रही है, लेकिन जब इस काम में मजा और ग्रोथ, दोनों होने लगा तब मैंने लोगों की बातों को नजरअंदाज करना शुरू कर दिया।’
हमारी बातचीत के बीच ही राजीव के एक सहयोगी आते हैं। इनका नाम राकेश है, जो परफ्यूम इंडस्ट्री से ताल्लुक रखते हैं। उनसे बात करने के बाद राजीव बातों का सिलसिला आगे बढ़ाते हैं।
कहते हैं-रिसर्च के दौरान लखनऊ स्थित CSIR के बारे में पता चला। यह संस्था इसी तरह के प्रोडक्ट पर शोध करती है। यहां से मैंने ट्रेनिंग ली, लेकिन फिर भी मुझे दिक्कत आ रही थी। इसी बीच मेरी मुलाकात राकेश जी से हुई। जिसके बाद से हमने अलग-अलग एक्सपेरिमेंट करके इस बिजनेस को डेवलप किया। मल्टिपल स्मेल में अगरबत्ती, धूप बत्ती को लॉन्च किया।’
अब राजीव के साथ मैं मंडोली से साहिबाबाद इलाके की तरफ बढ़ता हूं। यहां के प्लांट में फाइनल प्रोडक्ट की प्रोसेसिंग होती है। यहां पर मेरी मुलाकात इस कंपनी के एक और को-फाउंडर सुरभि बंसल से होती है।
सुरभि पेशे से चार्टर्ड अकाउंटेंट यानी सीए हैं, लेकिन अब ये अपने हस्बैंड भरत बंसल के साथ इस कंपनी का हिस्सा हैं। भरत भी चार्टर्ड अकाउंटेंट हैं।'
राजीव इन दोनों के साथ जुड़ने का दिलचस्प वाकया बताते हैं। कहते हैं, ‘जब मैं कंस्ट्रक्शन सेक्टर में था, तो भरत का मैं क्लाइंट था। धीरे-धीरे हमारी दोस्ती गहरी होती चली गई। जब मैंने 'निर्माल्य' की शुरुआत की, तो मुझे लगा कि एक बेहतर पार्टनर की बिजनेस में जरूरत है। फंड के लिए भी पैसे की जरूरत थी।
भरत भी कुछ अलग करना चाह रहे थे। जब मैंने ये आइडिया दिया, तो इन्हें अच्छा लगा और फिर हमने साथ में बिजनेस को शुरू किया। कंपनी में सुरभि प्रोडक्ट की पैकेजिंग पर खास तौर से ध्यान देती हैं।
शुरुआत में करीब 70 लाख का इन्वेस्ट करना पड़ा, क्योंकि इसका पूरा प्लांट लगाना होता है। कुछ पैसे हमने पार्टनरशिप में शेयर किए। कुछ लोन भी लेना पड़ा।’
सुरभि के टेबल पर कई पैकेट रखे हुए हैं, जो काफी खूबसूरत दिख रहे हैं। सुरभि कहती हैं, ‘ये सब हमारा मार्केटिंग स्ट्रैटजी का पार्ट है। यदि किसी कस्टमर को प्रोडक्ट की पैकेजिंग अट्रैक्ट करेगी, तो वो जरूर प्रोडक्ट भी खरीदना चाहेगा।
शुरू से मेरी इन चीजों में दिलचस्पी रही है। आप देखते होंगे कि पूजा-पाठ के प्रोडक्ट पर भगवान की तस्वीरें होती हैं, लेकिन हमने ऐसा कुछ नहीं किया है।
यदि कश्मीरी कल्चर के लिहाज से प्रोडक्ट तैयार किया गया है, तो हम वहां के कुछ हेरिटेज चीजों को डिजाइन करते हैं।'
इसी प्लांट के एक हिस्से में प्रोडक्ट की पैकेजिंग चल रही है।
राजीव कहते हैं, ‘जब हमने 2020 में कोरोना महामारी के दौरान बिजनेस को शुरू किया था, तो सबसे बड़ी दिक्कतें प्रोडक्ट को मार्केट में लॉन्च करने और सेल करने की थी।
हमने शुरुआत से ही ऑनलाइन डिजिटल मार्केटिंग पर फोकस करना शुरू किया। हमारा मानना था कि यदि हम आउटलेट्स खोलेंगे, तो किसी एक लोकेशन पर ही वर्क कर पाएंगे, लेकिन यदि ऑनलाइन सेल करेंगे, तो कहीं भी कर सकते हैं। इसलिए हमने ऑनलाइन मार्केटिंग पर फोकस करना शुरू किया।
कोविड में हर कोई ऑनलाइन ही सामान खरीद रहा था, इससे बिजनेस को फायदा भी मिला।’
राजीव कहते हैं, ‘बिजनेस के बारे में थोड़ा बहुत और समझ पाते, इसी बीच एक हादसा हो गया। ट्रक में प्रोडक्ट की लोडिंग हो रही थी, इसी बीच मेरा पैर फिसलने से इंजरी हो गई। कई महीने तक बेड पर पड़ा रहा। अब इसकी सर्जरी करवानी है। मैं नीचे झुक नहीं सकता हूं।
जब बीमार था, तो पूरी जिम्मेदारी भरत और सुरभि के जिम्मे थी। पहले साल हमारी कंपनी का टर्नओवर 30 लाख था। दूसरे साल एक करोड़ और तीसरे साल 7 करोड़। अब हमारा नेक्स्ट प्रोजेक्शन 12-15 करोड़ का है।’
राजीव की कंपनी में अधिकांश महिलाएं ही काम कर रही हैं। राजीव कहते हैं, ‘हम चाहते हैं कि ज्यादा से ज्यादा महिलाओं को रोजगार दें। शुरुआत में सिर्फ 3 महिलाएं काम करती थीं। हम पांच-छह लोग थे। आज 80 से ज्यादा लोगों की टीम काम कर रही है। हर रोज 2 टन से ज्यादा फूलों का कलेक्शन होता है।’
राजीव कहते हैं, ‘अब जो भी फूल उगाए जा रहे हैं, सभी में केमिकल का इस्तेमाल किया जाता है। यही फूल हम भगवान पर चढ़ाने के बाद नदी में फेंक देते हैं। इससे एन्वायर्नमेंट को भी नुकसान होता है। इनकी साफ-सफाई करके हम लोग अलग-अलग तरह के प्रोडक्ट तैयार करते हैं।'
राजीव के प्लांट में भगवान पर चढ़ाए जाने वाले चुनरी भी दिखाई दे रही है। वो कहते हैं, 'हम लोग इससे भी प्रोडक्ट बनाते हैं। भगवान पर चढ़ने वाले चुनरी की सफाई करके नए तरीके से इससे पैकेजिंग प्रोडक्ट, लिफाफा, गिफ्ट आइटम्स तैयार करते हैं।'
अगले रविवार, 18 जून को पॉजिटिव स्टोरी में पढ़िए…
.................................................................
गांव-गांव हेल्थ पहुंचाने के लिए तीन दोस्तों ने जॉब छोड़ ई-क्लिनिक शुरू किया
‘मेरे यहां एक काम करने वाली आती थी। उसकी एक बेटी गीता थी, जो उसके साथ आती थी। हम दोनों की उम्र एक थी। साथ में खेलते-कूदते थे। एक रोज काम करने वाली घर चली गई। कुछ दिन बाद जब वो लौटी, तो उसके साथ बेटी नहीं थी। पूछने पर पता चला कि टायफायड की वजह से उसकी मौत हो गई, उसी दिन लगा कि गांव के लिए हेल्थ कितना जरूरी है। इसी सोच ने ई-क्लिनिक कंपनी ‘डिजीक्योर’ को जन्म दिया।’
पूरी कहानी पॉजिटिव स्टोरी के नेक्स्ट एपिसोड में…